Duisende wil uit Australië padgeeAustralië is een van die min lande waar inwoners aansoek moet doen voordat hulle die land wil verlaat. (Foto: Unsplash) Derduisende mense wil skynbaar uit Australië padgee en die getal mense wat aansoek doen om die land te verlaat, het die afgelope paar maande die hoogte ingeskiet. Volgens die Australian Border Force (ABF) is amper 15 000 aansoeke in Augustus ontvang om die land vir langer as drie maande te verlaat, teenoor die ongeveer 6 600 aansoeke wat in Januarie vanjaar ingedien is. Hoewel die rede vir hierdie uittog nie heeltemal duidelik is nie, blyk dit dat ontevredenheid met streng inperkingsmaatreëls en verpligte inentings teen Covid-19 tot die groot trek bydra. Australië is een van die min lande ter wêreld waar inwoners verplig word om aansoek te doen voordat hulle die land mag verlaat, berig The Epoch Times. Luidens die ABF se maandelikse reisvrystellingsverslag het die aantal mense wat vir drie maande of langer oorsee wil gaan, sedert April geleidelik toegeneem en in Julie en Augustus die hoogte ingeskiet. Altesaam 9 580 mense het in April hiervoor aansoek gedoen, terwyl 10 055 mense in Mei, 11 659 in Junie en 15 146 in Julie die land vir langer as drie maande wou verlaat. In Augustus wou 14 900 mense die land vir langer as drie maande verlaat. Amper die helfte van die aansoeke wat egter sedert April ingedien is, is afgekeur. Dit is glo omdat diegene wat aansoek doen, dikwels versuim om hul redes vir die aansoek te staaf of nie aan die nodige riglyne voldoen om vrystelling te geniet nie. Ontleders wys daarop dat inwoners van Australië toenemend ontevrede is met uiters streng inperkingsmaatreëls om die verspreiding van Covid-19 te voorkom. Frustrasie oor die afsonderingsmaatreëls en die afdwing van die Covid-19-entstof, veral op kinders, het glo begin oorkook, met toenemende protesoptrede en versoekskrifte teen die regering. Hoewel Australië van die laagste Covid-19-infeksie- en sterftesyfers het, word van die strengste bewegingsbeperkings ingestel sodra infeksies toeneem. In Augustus is die noordelike dele van die land vir drie dae afgesonder, nadat ŉ enkele geval van Covid-19 opgemerk is. Nuwe inperkingsmaatreëls is in Augustus in Melbourne in werking gestel nadat agt gevalle in die stad aangeteken is. Dié inperking sou aanvanklik net vir sewe dae wees, maar dit duur steeds voort. Volgens The Epoch Times word gedeeltes van Sydney en Melbourne steeds ingeperk en kan inwoners net binne 5 km van hul huis beweeg. Intussen is inperkingsmaatreëls wat in Junie verlede jaar in Sydney ingestel is, tot einde September vanjaar verleng.